Moord op Irannese generaal dompel Midde-Ooste in groter chaosPres. Donald Trump. (AP Photo/ Evan Vucci) Die besluit van die Amerikaanse president Donald Trump om een van die belangrikste militêre leiers van Iran verlede Vrydagoggend te laat doodmaak, was ŉ groot fout wat tot meer onstabiliteit in die Midde-Ooste aanleiding gaan gee. Iran het kort ná die aanval onderneem om wraak te neem, terwyl dit duidelik is dat afkeur vir Amerikaanse betrokkenheid in Irak ná die aanval net meer gaan toeneem. Die besluit om genl.maj. Kassem Soleimani, leier van die Koeds-mag van die Islamitiese Revolusionêre Wag Vrydagoggend met ’n missielaanval in Bagdad in Irak dood te maak, was blykbaar ’n redelik spontane besluit deur Trump in reaksie op die afgelope tyd se aanvalle op die Amerikaanse ambassade in dieselfde stad. Die voorstel om hom dood te maak is deur adviseurs van Trump gemaak, en daar kan gevra word wie die graagste wou sien dat Soleimani vermoor moes word. Verlede jaar in Oktober het Yossi Cohen, hoof van Israel se intelligensiediens, die Mossad, in ’n mediaonderhoud voorgestel dat Soleimani vermoor moet word. Dit is bekend dat Israel graag wil sien dat Amerika aanvalle op Iran loods en dat die regering van Israel die afgelope tyd die Trump-administrasie probeer oortuig het om Soleimani te vermoor. Genl. Qassem Soleimani (Foto: ANA) Soleimani was ’n drywer van Irannese invloed in Libanon, Sirië en Irak. Hy was egter ook die meesterbrein agter Iran se aanslag op die Islamitiese Staat-terreurgroep. Veral Westerse media en die Amerikaanse regering het die afgelope paar jaar Iran se belangrike rol in die stryd teen Isis ontken of onderspeel. Christengroepe in Irak en Sirië het Soleimani en sy Koeds-mag as beskermers van die Christenminderhede in dié lande beskou. Soleimani se dood is ’n groot terugslag vir Iran. Hy was ’n militêre meesterbrein met dekades se ervaring in Midde-Oosterse politiek. Soleimani was ook bekend vir sy sterk afkeur in Amerikaanse betrokkenheid in die Midde-Ooste. Hy was ’n veteraan van die Irak-Iran-oorlog van die 1980’s, ’n oorlog waarin meer as een miljoen mense dood is en waarvoor Amerika gedeeltelik verantwoordelik was. Soleimani se afkeur vir Amerika strek oor dekades van Amerikaanse inmenging in die sake van Iran en dit was veral die afgelope paar jaar sy doelwit om Iran se invloed in die Midde-Ooste uit te brei. So was hy die afgelope tyd direk betrokke by groepe in Irak wat wil sien dat die Amerikaanse weermag volledig uit Irak onttrek. Foto: (Vahid Salemi, AP) President Trump het tydens die verkiesingsveldtog van 2016 onderneem om Amerika uit onnodige en duur oorloë in die Midde-Ooste te onttrek. Die Trump-doktrine was sterk geskoei op die beginsel dat Amerika se betrokkenheid in oorloë in Irak, Afganistan, Sirië en Libië nie in Amerikaanse belang was nie. Sedert Trump se verkiesing het veral die regerings van Israel en Saoedi-Arabië, maar ook lede van die Trump-administrasie wat sterk ten gunste van Amerikaanse ingryping in die Midde-Ooste is, moeite gedoen om Trump daarvan te oortuig om die konflik met Iran aan te jaag. Die moord op Soleimani op Irakese grondgebied is vir gewone burgers van Midde-Oosterse lande ’n bevestiging van Amerikaanse aggressie en die ondermyning van Midde-Oosterse lande se soewereiniteit. Die moord dompel die Midde-Ooste in nuwe onsekerheid en onstabiliteit, maar skep sonder twyfel ook nuwe veiligheidsbedreigings vir die VSA. Veral Isis is besig om te hergroepeer en Soleimani se dood is ’n groot verlies in die stryd teen dié terreurgroep. Die Amerikaanse regering sal ernstig moet herbesin oor sy Midde-Oosterse beleid want die huidige beleid bevorder nie stabiliteit in die streek nie.